GSC ขึ้นสังเวียนเทรด mai วันแรก ลุ้นราคาวิ่งเหนือจอง
GSC ขึ้นสังเวียนเทรด mai วันแรก ลุ้นราคาวิ่งเหนือจอง โดยมี บ.ฟินเน็กซ์ แอ๊ดไวเซอรี่ เป็นที่ปรึกษาทางการเงิน
12 มี.ค. 2562

ผู้สื่อข่าวรายงานว่า ในวันนี้ (13 มี.ค.62) บริษัท โกลบอล เซอร์วิส เซ็นเตอร์ หรือ GSC จะเข้าซื้อขายในตลาดหลักทรัพย์เอ็ม เอ ไอ (mai) ในกลุ่มอุตสาหกรรมบริการเป็นวันแรก โดยมีจำนวนหุ้นจดทะเบียนกับตลาดหลักทรัพย์และจำนวนหุ้นชำระแล้ว 250 ล้านหุ้น พาร์หุ้นละ 0.50 บาท คิดเป็นทุนชำระแล้ว 125 ล้านบาท
ทั้งนี้ GSC ซึ่งประกอบธุรกิจศูนย์บริการข้อมูล และธุรกิจติดตามและทวงถามหนี้ ได้เสนอขายหุ้นให้กับประชาชนทั่วไปครั้งแรก (IPO) จำนวน 90 ล้านหุ้น จัดสรรให้แก่ประชาชนทั่วไป 63 ล้านหุ้น และผู้ถือหุ้นเดิมของบริษัท เอเชีย แคปปิตอล กรุ๊ป จำกัด (มหาชน) หรือ ACAP จำนวน 27 ล้านหุ้น ที่ราคาเสนอขาย IPO หุ้นละ 1.70 บาท ระหว่างวันที่ 4-6 มี.ค.62
ด้านนายอนุชัย วิทย์นลากรณ์ กรรมการ บริษัท โกลบอล เซอร์วิส เซ็นเตอร์ จำกัด (มหาชน) หรือ GSC ผู้นำด้านการดำเนินธุรกิจศูนย์บริการข้อมูล (Call Center Service) และธุรกิจติดตามทวงถามหนี้ (Collection Service) เปิดเผยว่า บริษัทฯ เตรียมนับถอยหลังในการนำหุ้นเข้าทำการซื้อขายวันแรก ในตลาดหลักทรัพย์เอ็ม เอ ไอ ในวันพรุ่งนี้ (13 มีนาคม 2562) โดยบริษัทฯเชื่อว่า หลังจากที่นำหุ้นเข้าเทรดแล้ว จะได้รับการตอบรับที่ดีจากนักลงทุนและจะไม่ทำให้นักลงทุนผิดหวัง ให้สมกับที่ไว้วางใจในการเข้ามาลงทุนกับ GSC
ทั้งนี้ GSC มีจุดแข็งด้านประสบการณ์และความเชี่ยวชาญด้วยประสบการณ์การทำงาน มากว่า 14 ปี โดยมีการให้บริการแก่หน่วยงานต่างๆ ทั้งภาครัฐและเอกชน ในหลากหลายภาคธุรกิจ อาทิ กลุ่มธุรกิจการเงิน สื่อสารโทรคมนาคม อสังหาริมทรัพย์ นอกจากนี้ บริษัทฯ ได้มีการปรับปรุงและพัฒนาระบบการให้บริการลูกค้าด้วยรูปแบบการบริการที่ยืดหยุ่น เพื่อตอบสนองและคำนึงถึงประโยชน์ และความต้องการที่ลูกค้าจะได้รับมากที่สุด
พร้อมกันนี้ บริษัทฯยังมีความสามารถในการบริหารจัดการทรัพยากรบุคคลได้อย่างมีประสิทธิภาพ ทำให้สามารถควบคุมต้นทุนและค่าใช้จ่ายภายในบริษัทฯได้อย่างดี อีกทั้งยังมีระบบการจัดการเทคโนโลยีที่สามารถตอบสนองความต้องการของลูกค้าได้อย่างรวดเร็ว
นายอนุชัย กล่าวอีกว่า ภายหลังจากที่บริษัทฯได้เม็ดเงินจากการระดมทุนในครั้งนี้ บริษัทฯจะเร่งนำไปขยายสาขา รวมถึงปรับปรุง พัฒนาอุปกรณ์และระบบเทคโนโลยีสารสนเทศที่ใช้ในการดำเนินงาน โดยเฉพาะการขยายสาขาทั้งภายในกรุงเทพ 1 แห่ง และต่างจังหวัด อีก 2 สาขา อาทิ ราชบุรี และสุพรรณบุรี เพื่อเพิ่มกำลังการให้บริการ และเป็นการกระจายความเสี่ยง ทั้งในด้านของการจัดหาพนักงาน และการเป็นศูนย์การให้บริการสำรอง (Back-up Site) ในกรณีที่สาขาอื่นๆ เกิดเหตุที่ไม่สามารถทำงานได้
นอกจากนี้ GSC ยังมีแผนปรับปรุงและพัฒนาอุปกรณ์และระบบเทคโนโลยีสารสนเทศ อาทิ ระบบปฏิบัติการ Avaya ระบบปฏิบัติการ 3CX ระบบบริหารจัดการลูกค้าสัมพันธ์ และอุปกรณ์คอมพิวเตอร์ต่างๆ เพื่อเพิ่มศักยภาพการให้บริการของบริษัทฯให้มีประสิทธิภาพ และตอบโจทย์ความต้องการของกลุ่มลูกค้าได้เพิ่มมากขึ้น ทั้งนี้เพื่อเป็นการยอดความธุรกิจและเสริมสร้างความแข็งแกร่ง เพื่อ มุ่งมั่นที่จะก้าวสู่การเป็นผู้นำ การให้บริการงาน Outsource ต่างๆ ที่ครบวงจร ในภูมิภาคเอเชียตะวันออกเฉียงใต้
อย่างไรก็ตาม อยากให้นักลงทุนเชื่อมั่นว่า หลังจากที่ต่อไป GSC จะเร่งยอดการขยายธุรกิจให้มีความแข็งแกร่งมากขึ้น เพื่อสร้างมูลค่าเพิ่ม และสร้างผลการดำเนินงานให้เติบโตอย่างต่อเนื่อง และจากแนวโน้มอุตสาหกรรมการให้บริการศูนย์บริการข้อมูล และธุรกิจติดตามทวงถามหนี้ ที่มีอัตราการเติบโตอย่างต่อเนื่อง ยิ่งสร้างโอกาสการเติบโตให้ GSC ได้ในอนาคต เนื่องจากการให้บริการด้านศูนย์บริการข้อมูล ถือว่าเป็นเครื่องมือที่สำคัญในการบริหารความสัมพันธ์กับลูกค้า ส่งผลให้เกือบทุกธุรกิจจะต้องมีบริการระบบศูนย์บริการข้อมูล
ด้านตลาดหลักทรัพย์แห่งประเทศไทย (ตลท.) รับหลักทรัพย์ บริษัท โกลบอล เซอร์วิส เซ็นเตอร์ ใช้ชื่อย่อหลักทรัพย์ GSC เข้าซื้อขายในตลาดหลักทรัพย์เอ็ม เอ ไอ (mai) ในกลุ่มอุตสาหกรรมบริการ กำหนดวันที่เป็นหลักทรัพย์จดทะเบียนและเริ่มทำการซื้อขาย ในวันที่ 13 มี.ค.62 โดยมีจำนวนหุ้นจดทะเบียนกับตลาดหลักทรัพย์และจำนวนหุ้นชำระแล้ว 250 ล้านหุ้น พาร์หุ้นละ 0.50 บาท คิดเป็นทุนชำระแล้ว 125 ล้านบาท
ทั้งนี้ GSC ซึ่งประกอบธุรกิจศูนย์บริการข้อมูล และธุรกิจติดตามและทวงถามหนี้ ได้เสนอขายหุ้นให้กับประชาชนทั่วไปครั้งแรก (IPO) จำนวน 90 ล้านหุ้น จัดสรรให้แก่ประชาชนทั่วไป 63 ล้านหุ้น และผู้ถือหุ้นเดิมของบริษัท เอเชีย แคปปิตอล กรุ๊ป (ACAP) จำนวน 27 ล้านหุ้น ที่ราคาเสนอขาย IPO หุ้นละ 1.70 บาท ระหว่างวันที่ 4-6 มี.ค.62